આથી વિપત્તિથી તેમને છોડાવવા અર્થે કાંઇ યત્ન કરવો, એવો ઈરાદો થવાથી અમોએ અહમદનગર, બારસી, સોલાપુર, બિજાપુર વગેરે જગાએ તપાસ કરાવી તો બિજાપુરનાં લોકો પોતાનાં બાળબચ્ચાંઓને આપવા (વેચવા) ના કહે છે; તેમજ બીજાં ગામોવાળાઓ પણ પોતાનાં નહાનાં બચ્ચાંઓને આપવા ના જ પાડશે એમ અમો ધારીએ છીએ. તો પણ આવા સંકટમાં આવી પડેલા લોકો જો પોતાનાં દશ વર્ષથી અંદરનાં બાળકો પંઢરપુરના નિરાશ્રિત આશ્રમગૃહમાં રાખવા રાજી હશે તો તેવા બાળકોને અમારા ખર્ચે મજકૂર આશ્રમ-ગૃહમાં પહોંચાડી આપવામાં આવશે. તેથી અમો આશા રાખીએ છીએ કે સર્વ લોકો આવાં બાળકોને ઉપલી જગ્યાએ મોકલવામાં વાંધો લેશે નહીંઃ સિવાય દશ વર્ષ ઉપર અને ચૌદ વર્ષ સુધીના છોકરાઓને મુંબઇ ખાતે અમારા ખર્ચે મોકલવા. અહીં તેઓને મિલના ઉદ્યોગમાં લગાડશું. આથી આવા છોકરાઓનો અચ્છી રીતે નિભાવ થશે અને ભવિષ્ય માટે સારો લાભ મળવાની ઉમેદ રહેશે.